吳吾何待制遣四鶴入山
作者：釋居簡
朝代：宋

paragraphs: 竹扉無人敲，掩關長夕曛。
一饑苦難療，三篾收奇勳。
鼎來四胎仙，縞袂垂玄帉。
其一行且却，隠若避世紛。
其一擬前邁，步武閑如雲。
唳者又其次，畫然戛天垠。
季氏響相答，和樂方誾誾。
昂然青田英，暫爾北磵濆。
鸞鵠倘可侶，雞鶩端不群。
乘軒初何心，在陰當有聞。
日飲澗底淥，時啄岩根芸。
華表懷故都，蕙帳悲移文。
仙凡豈異轍，風月當平分。
主人爾同調，與俗相蕕薰。
浪迹傃富貴，永懷酣典墳。
衡連老蒼官，從合抱節君。
遣爾尋考槃，亦足張吾軍。
人方斧槁梧，對此齒沒齦。
駸駸恐爾及，惴惴令人慬。
胸中小天地，籠中何足云。